google/wiki40b huggingface dataset:
Ζαλίνα Μαργκίεβα

Θετική σε απαγορευμένη ουσία και αποκλεισμός

Όπως και η αδερφή της, Μαρίνα, αποκλείστηκε για δύο χρόνια από τη συμμετοχή σε αθλητικές διοργανώσεις όταν βρέθηκε θετική για λήψη των απαγορευμένων ουσιών χλωροδεϋδρομεθυλοτεστοστερόνη και σταζονολόλη το 2009. Επέστρεψε στους αγώνες όταν έληξε η περίοδος της μη επιλεξιμότητας την 23 Ιουλίου 2015.
Μάντισον (Ουισκόνσιν)

Ιστορία

Η περιοχή του Μάντισον κατοικείται εδώ και τουλάχιστον 10.000 χρόνια από τους αυτόχθονες πληθυσμούς της Αμερικής. Στα τέλη του 17ου αιώνα εγκαταστάθηκαν στην περιοχή οι πρώτοι Ευρωπαίοι άποικοι. Το 1829, ο Τζέιμς Ντουέιν Ντότυ αγόρασε την έκταση της γης που βρίσκεται στο ισθμό ανάμεσα στις δύο λίμνες και τελικά έπεισε το νομοθετικό σώμα το 1836 να ορίσει την περιοχή αυτή μελλοντική πρωτεύουσα του εδάφους. Η πόλη πήρε το όνομά της από τον 4ο πρόεδρο των ΗΠΑ, Τζέιμς Μάντισον, ο οποίος είχε αποβιώσει στις 28 Ιουνίου 1836. Η πόλη αναπτυσσόταν αργά και το 1845 είχε μόλις 300 κατοίκους. To 1848 το Ουισκόνσιν έγινε μία από τις πολιτείες των ΗΠΑ, χρονιά την οποία ο Αμερικανός επιχειρηματίας Λέοναρτν Φάργουελ άρχισε να επενδύει στην ανάπτυξη του Μάντισον και τελικά το Μάντισον ανακηρύχθηκε πόλη το 1856. O σιδηρόδρομος έφτασε στο Μάντισον το 1854.

Οικονομία

Στηλοβάτες της οικονομίας του Μάντισον είναι η πολιτειακή κυβέρνηση και το Πανεπιστήμιο του Ουισκόνσιν-Μάντισον, που προσφέρουν σταθερή απασχόληση. Σημαντικές βιομηχανίες της πόλης είναι η συσκευασία κρεάτων και η παραγωγή γαλακτοκομικών και αγροτικών προϊόντων. Άλλοι σημαντικοί τομείς της οικονομίας της πόλης είναι οι υπηρεσίες υγείας και οι κατασκευές.
Ευρωπαϊκό Πρωτάθλημα καλαθοσφαίρισης 1994-95

Το 38ο Ευρωπαϊκό Πρωτάθλημα καλαθοσφαίρισης ανδρών (σήμερα Ευρωλίγκα ανδρών) της περιόδου 1994-95 διεξήχθη με το σύστημα των τριών προηγουμένων σεζόν, δηλαδή με προκριματική φάση (δυο γύρων) διπλών αναμετρήσεων, ημιτελική φάση δυο ομίλων των 8 ομάδων έκαστος (14 αγωνιστικών), φάση των Play-Off με 4 ζευγάρια αντιπάλων που αποτέλεσαν οι 4 πρώτοι κάθε ημιτελικού ομίλου και την τελική φάση (φάιναλ-φορ) η οποία ορίσθηκε να λάβει χώρα στο Στάδιο "Πρίνθιπε Φελίπε" της Ισπανικής πόλης Σαραγόσα, το τριήμερο 11-13 Απριλίου του 1995. 
Ακόμη, ήταν η δεύτερη χρονιά κατά την οποία ίσχυσε ειδική βαθμολογία ("point-system") της FIBA με την οποία "πριμοδοτούνταν" οι χώρες της Ευρώπης βάσει των αποτελεσμάτων των ομάδων τους ενόψει και της σχεδιαζόμενης Ευρωλίγκας.
Από Ελληνικής πλευράς, η περίοδος 1994-95 ήταν εξίσου σπουδαία, όπως και η προηγούμενη, καθώς οι δυο από τους τρεις εκπροσώπους της χώρας μας (βάσει της κατάταξής τους στο Ελληνικό πρωτάθλημα της Α1 ανδρών 1993-94) πέρασαν και πάλι στο φάιναλ φορ, διεκδικώντας ισάριθμα μετάλλια. 
Ο πρωταθλητής Ελλάδας για το 1994 Ολυμπιακός του Γιάννη Ιωαννίδη και ο τρίτος στην τελική βαθμολογία Παναθηναϊκός με τον Ευθύμη Κιουμουρτζόγλου στην τεχνική του ηγεσία, κατάφεραν να φθάσουν στη Σαραγόσα, όπου βάσει των ισχύοντων, κλήθηκαν και πάλι να αναμετρηθούν στον ένα από τους δυο ημιτελικούς για δεύτερη συνεχόμενη χρονιά. Αντίθετα, ο δεύτερος το 1994 ΠΑΟΚ με τεχνικό δίδυμο τους Ντράγκαν Σάκοτα-Λάιο έφθασε έως τη φάση του ημιτελικού ομίλου, όπου όμως κατετάγη μόλις 6ος και αποκλείστηκε απ' τη συνέχεια.

Α' όμιλος

Εδώ πρώτευσε ο Παναθηναϊκός με ρεκόρ 10-4 και 24 βαθμούς. Μαζί του, στην επόμενη φάση πέρασαν η Ρεάλ Μαδρίτης, ΤΣΣΚΑ Μόσχας και η Σκαβολίνι του Πέζαρο, που όλες τους συγκέντρωσαν από 23 βαθμούς. Αποκλείστηκαν η Μακάμπι Τελ Αβίβ (22 β.), ο ΠΑΟΚ (20), η Ολύμπια Λιουμπλιάνας (17) και η Μπενφίκα.

Β' όμιλος

Στο β' όμιλο πρώτη τερμάτισε η Λιμόζ με 24 βαθμούς και δεύτερος ήταν ο Ολυμπιακός (23 β.). Στην τρίτη θέση με 22 βαθμούς ισοβάθμισαν η Τσιμπόνα Ζάγκρεμπ, η Μπολόνια, η Εφές Πίλσεν και η Μπαρτσελόνα, με τις δυο πρώτες από αυτές να προκρίνονται στα Play-Off. Εκτός έμειναν και η Μπάγερ Λεβερκούζεν (18 β.) με τη Ζοβεντούτ Μπαδαλόνα (15).
Λίμνη Πωγωνίου Ιωαννίνων

Αξιοθέατα

Το χωριό έχει την πολυτέλεια να βρίσκεται ανάμεσα σε μία λίμνη και ένα ποτάμι σε απόσταση 3 χλμ, συνδυάζοντας αρμονικά το ορεινό στοιχείο μιας κατάφυτης έκτασης με το υγρό στοιχείο της λίμνης Ζαραβίνας και του Γορμού ποταμού (παραπόταμου του Καλαμά) που ενώνονται μεταξύ τους μέσω του Νιζερού, ενός μικρού ποταμού που διοχετεύει το πλεονάζων νερό της λίμνης στον Γορμό, διασχίζοντας τον κάμπο του χωριού στο Παλιοχώρι. Όλη η περιοχή προσφέρεται -κατά περίπτωση και κατά εποχή- για πεζοπορία, rafting, κολύμπι, κυνήγι ή ψάρεμα, με αποτέλεσμα κάθε μορφή εναλλακτικού τουρισμού να βρίσκει εφαρμογή.

H μισή έκταση της κοινότητας έχει ενταχθεί στο ευρωπαϊκό δίκτυο προστασίας του φυσικού περιβάλλοντος NATURA-2000 και η υπόλοιπη μισή έχει χαρακτηριστεί ως βιότοπος CORINE με τη λίμνη Ζαραβίνας και τη χαράδρα του Γορμού ποταμού να έχουν ανακηρυχθεί, επιπρόσθετα, ως τοπία ιδιαίτερου φυσικού κάλλους.
Στη θέση Αγιοί, δίπλα στο ποτάμι και μέσα σε μια έκταση σκεπασμένη από πλατάνια γινόταν επί σειρά ετών και μέχρι πριν λίγα χρόνια το παραδοσιακό πανηγύρι του χωριού. Μάλιστα με δαπάνες της Αδελφότητας του χωριού έχει ανεγερθεί και ένα μικρό κτίσμα  το οποίο εξυπηρετούσε τις ανάγκες διοργάνωσης του πανηγυριού ενώ ενίοτε λειτουργεί και ως καφέ/εστιατόριο.
Στα όρια της κοινότητας περιλαμβάνονται 5 εκκλησίες ή μονές. Η πιο παλιά εξ αυτών είναι η Ι.Μ. Ζωοδόχου Πηγής (ή Αλέξανδρος) που χρονολογείται η ίδρυσή της στον 13ο αιώνα μ.Χ, ενώ περίοπτη θέση κατέχουν άλλα 2 εκκλησάκια, η Ευαγγελίστρια με έτος ίδρυσης το 1778 και η Αγία Παρασκευή προς τιμήν της οποίας διοργανώνεται και το ετήσιο (θερινό) πανηγύρι του χωριού.
Εντός του οικισμού υπάρχουν 2 πλατείες, η παλιά όπου βρίσκεται και το Κοινοτικό Γραφείο στο κέντρο του χωριού και η καινούρια με το Μνημείο Πεσόντων που βρίσκεται στην είσοδο, ενώ στα νότια του οικισμού και στο μικρό δρομάκι που οδηγεί στην Ευαγγελίστρια, βρίσκεται και το παλιό πέτρινο πηγάδι που έχει ανακηρυχθεί διατηρητέο (μαζί με το σχολείο του χωριού) και το οποίο εξυπηρετούσε της ανάγκες ύδρευσης του οικισμού, τα παλιά τα χρόνια.
Τέλος ενδιαφέρον παρουσιάζει τόσο η θέα όσο και η ρυμοτόμηση στο βόρειο κομμάτι του χωριού που δύσκολα συναντάται σε οικισμούς χτισμένους σε πλαγιές.

Εκδηλώσεις

Το πανηγύρι της Λίμνης πραγματοποιείται κάθε χρόνο ανήμερα της εορτής της Αγίας Παρασκευής, την 26η Ιουλίου ξεκινώντας το πρωί με την καθιερωμένη λειτουργία στο εκκλησάκι της Αγίας Παρασκευής και ολοκληρώνεται το βράδυ με το γλέντι στην πλατεία του χωριού.
Από το 2018 και στα πλαίσια ανάδειξης της λίμνης Ζαραβίνας, ο Δήμος Πωγωνίου σε συνεργασία με φορείς της περιοχής διοργανώνει κάθε Αύγουστο τον θεσμό Zaravina F, όπου συμμετέχουν σπουδαίοι καλλιτέχνες. Αντίστοιχες εκδηλώσεις λαμβάνουν μέρος συχνά και στους Αγιούς, δίπλα στο ποτάμι, από διάφορους φορείς και συλλόγους του Πωγωνίου.

Εξωτερικοί Σύνδεσμοι - Πηγές

Αδελφότητα Λιμνίων Πωγωνίου Ηπείρου
Δήμος Πωγωνίου, Λίμνη
Δήμος Δελβινακίου - Δ.Δ. Λίμνης
Ηλικία ψήφου

Η ηλικία ψήφου είναι το ελάχιστο ηλικιακό όριο που καθορίζεται δια νόμου οπού ένα πρόσωπο μπορεί να ψηφίσει στις εκλογές. Σε πολλά κράτη αυτή η ηλικία ορίζεται στο 18ο έτος, ωστόσο μπορεί να είναι από το 16ο μέχρι το 21ο έτος. 
Οι περισσότερες χώρες έχουν ορίσει το ελάχιστο ηλικιακό όριο, το οποίο συχνά ορίζεται στο σύνταγμά τους.
Όταν το δικαίωμα στην ψήφου που αναγνωρίζεται για πρώτη φορά στις δημοκρατίες η ηλικία ψήφου γενικά καθορίστηκε στο 21ο έτος ή μεγαλύτερο. Στη δεκαετία του 1970 η ηλικία ψήφου μειώθηκε στο 18ο έτος σε πολλές χώρες. Η συζήτηση είναι σε εξέλιξη σε πολλά μέρη σχετικά με τις προτάσεις για τη μείωση του ορίου ηλικίας ψήφου στο 16ο έτος. Τον Μάιο του 2009, ένα μέλος του Κοινοβουλίου της Δανίας Mogens Jensen παρουσίασε την πρωτοβουλία στην Κοινοβουλευτική Συνέλευση του Συμβουλίου της Ευρώπης στο Στρασβούργο για να μειωθεί το ηλικιακό όριο στην Ευρώπη στο 16ο έτος.

Αλφαβητικός κατάλογος χωρών

Στον παρακάτω κατάλογο παρατίθεται η ηλικία ψήφου ανά τις χώρες του κόσμου.
Ευστάθιος Πουλαντζάς

Βιογραφικά στοιχεία

Γεννήθηκε στον Πύργο Δυρού Λακωνίας. Ήταν γενικός διευθυντής πρόνοιας του υπουργείου Κοινωνικής Πρόνοιας. Στην κυβέρνηση Κόλλια διετέλεσε Υπουργός Κοινωνικής Προνοίας και Υγιεινής.
Πολιορκία της Αντιόχειας

Η Πολιορκία της Αντιόχειας έλαβε χώρα κατά τη διάρκεια της Πρώτης Σταυροφορίας το 1097 και 1098. Η πρώτη πολιορκία διεξήχθη από τους σταυροφόρους κατά της κατεχόμενης από τους Μουσουλμάνους πόλη και διήρκεσε από τις 21 Οκτωβρίου 1097 έως τις 2 Ιουνίου 1098. Η Αντιόχεια βρίσκεται σε τοποθεσία στρατηγικής σημασίας στην διαδρομή των σταυροφόρων στη Παλαιστίνη. Οι προμήθειες ενισχύσεις και υποχωρήσεις ελέγχονταν όλα από τη πόλη. Προβλέποντας ότι θα δεχτεί επίθεση, ο μουσουλμάνος διοικητής της πόλης, Γιάγκι-Σιγιάν, άρχισε να αποθηκεύει τρόφιμα και να στέλνει αιτήματα για βοήθεια. Τα βυζαντινά τείχη που περιέβαλλαν την πόλη ήταν τρομερό εμπόδιο για την σύλληψή του, αλλά οι ηγέτες της σταυροφορίας αισθάνονταν υποχρεωμένοι να πολιορκήσουν την Αντιόχεια ούτως ή άλλως.
Οι σταυροφόροι έφθασαν έξω από την πόλη στις 21 Οκτωβρίου και άρχισαν την πολιορκία. Η φρουρά έφυγε ανεπιτυχώς στις 29 Δεκεμβρίου. Μετά την απογύμνωση της γύρω περιοχής τροφίμων, οι σταυροφόροι αναγκάστηκαν να ψάξουν μακρύτερα για προμήθειες. Την 31η Δεκεμβρίου, μια δύναμη 20.000 σταυροφόρων αντιμετώπισε έναν ανακουφιστικό στρατό με επικεφαλής τον Ντουκάκ της Δαμασκού, ο οποίος κατευθυνόταν στην Αντιόχεια και οι σταυροφόροι νίκησαν. Καθώς η πολιορκία συνεχίστηκε, οι προμήθειες μειώθηκαν και στις αρχές του 1098 ένας στους επτά από τους σταυροφόρους πέθαινε από την πείνα και οι άνθρωποι άρχισαν να εγκαταλείπουν. Μια δεύτερη ανακουφιστική δύναμη, αυτή τη φορά υπό την εντολή του Ριντουάν του Χαλεπίου, προχώρησε προς την Αντιόχεια, φτάνοντας στις 9 Φεβρουαρίου. Όπως και ο στρατός του Ντουκάκ πριν, ηττήθηκε. Η Αντιόχεια κατελήφθη στις 3 Ιουνίου αν και η ακρόπολη παρέμεινε στα χέρια των μουσουλμάνων υπερασπιστών. Ο Κερμπόγκα ξεκίνησε τη δεύτερη πολιορκία κατά των σταυροφόρων που κατείχαν την Αντιόχεια, η οποία διήρκεσε από τις 7 Ιουνίου έως τις 28 Ιουνίου 1098. Η δεύτερη πολιορκία έληξε όταν οι σταυροφόροι εξήλθαν από την πόλη για να παλέψουν με το στρατό του Κερμπόγκα, τον οποίο νίκησαν. Αφού είδαν τον μουσουλμανικό στρατό να διώχνεται, οι υπερασπιστές που παρέμειναν στην ακρόπολη παραδόθηκαν.
Πανελλήνιο πρωτάθλημα στίβου ανδρών 2007

Το 93ο Πανελλήνιο πρωτάθλημα στίβου ανδρών 2007 διεξήχθη στις 15–17 Ιουνίου 2007 στο Ολυμπιακό Στάδιο, στην Αθήνα, μαζί με το αντίστοιχο πανελλήνιο πρωτάθλημα στίβου γυναικών 2007. Πρωταθλητής σύλλογος αναδείχθηκε ο Ολυμπιακός Σ.Φ.Π. για δεύτερη φορά στην ιστορία του.

Χρονικό των αγώνων

Είχαν προηγηθεί σε ξεχωριστές ημερομηνίες τα πρωταθλήματα του δρόμου 10χλμ εντός σταδίου, των 50χλμ βάδην και του δεκάθλου, ενώ τα 20χλμ βάδην έγιναν τις ημέρες των αγώνων. Φυσικά, τα αποτελέσματά τους υπολογίστηκαν στην τελική βαθμολογία. Το πρωτάθλημα μαραθωνίου διεξήχθη στις 4 Νοεμβρίου στην κλασική διαδρομή Μαραθώνας-Παναθηναϊκό Στάδιο, παράλληλα με τον Διεθνή Μαραθώνιο. Η διοργάνωση προσέλκυσε μεγάλο πλήθος δρομέων -τερμάτισαν 2.853 Έλληνες και ξένοι δρομείς. Ο πανελληνιονίκης Γιώργος Καραβίδας ήταν δέκατος στη γενική κατάταξη και πρώτος Ευρωπαίος, αφού οι εννέα πρώτοι ήταν οκτώ Κενυάτες και ένας Ιάπωνας. Η διοργάνωση στιγματίστηκε από ένα δραματικό επεισόδιο με αίσια, ευτυχώς, κατάληξη. Ο Κενυάτης δρομέας Κιπκουρούι στο τελευταίο χιλιόμετρο του αγώνα έπεσε στο έδαφος από εξάντληση αλλά σηκώθηκε με σκοπό να τερματίσει. Φτάνοντας κοντά στο Στάδιο έχασε τον προσανατολισμό του και συνέχισε προς τις γραμμές του τραμ, όπου έπεσε πάνω σε διερχόμενο συρμό. Ευτυχώς, ο τραυματισμός του ήταν ελαφρύς και ανάρρωσε μετά από τριήμερη νοσηλεία. Με αφορμή το επεισόδιο αυτό ο ΣΕΓΑΣ τροποποίησε το τελευταίο κομμάτι της διαδρομής, το οποίο διέρχεται πλέον από την οδό Ηρώδου Αττικού αντί της Βασ. Όλγας/Αρδηττού.
Στη μάχη της βαθμολογίας επικράτησε ο Ολυμπιακός Σ.Φ.Π. για δεύτερη συνεχόμενη χρονιά με διαφορά 36,5 βαθμών από τον πολυνίκη των περασμένων ετών Πανελλήνιο Γ.Σ.
Χρήστος Δαραλέξης

Βιογραφικά στοιχεία

Γεννήθηκε στον Πύργο Ήλειας και γιος του Θεμιστοκλή Δαραλέξη. Ήταν διανοούμενος της Αθήνας και μια απο τις ευγενέστερες μορφές της αθηναϊκής κοινωνίας. Εξελέγη βουλευτής Ηλείας στις εκλογές του 1899 αλλά δεν κατάφερε να επανεκλεγεί στις εκλογικές αναμετρήσεις του 1905 και του του 1910. Ήταν επίσης ιδρυτικό μέλος της Ε.Σ.Η.Ε.Α., της οποίας διετέλεσε και πρόεδρος. Μια απο τις θεατρικές του παραστάσεις είναι η «Φαιά και Νυμφαία».
Απεβίωσε στην Αθήνα και ενταφιάστηκε στο Α΄ Νεκροταφείο Αθηνών.
Αμπντέλ Φατάχ αλ Σίσι

Προφίλ

Γεννήθηκε στο Κάιρο στις 19 Νοεμβρίου 1954. Ο Σίσι υπηρέτησε ως αρχηγός των Αιγυπτιακών Ενόπλων Δυνάμεων, καθώς και υπουργός Άμυνας και Στρατιωτικής Παραγωγής, από τις 12 Αυγούστου 2012 ως το 2014.  Ως επικεφαλής των ενόπλων δυνάμεων, έπαιξε πρωταγωνιστικό ρόλο στην εκδίωξη του πρόεδρου Μοχάμεντ Μόρσι με ένα στρατιωτικό πραξικόπημα στις 3 Ιουλίου 2013. Το πραξικόπημα ακολούθησε τις μεγάλης κλίμακας διαμαρτυρίες κατά του Μόρσι και της ισλαμικής κυβέρνησής του. Ο αλ-Σίσι προήχθη στο βαθμό του πρώτου αναπληρωτή πρωθυπουργού, ενώ παρέμεινε υπουργός Άμυνας, μετά το πραξικόπημα, ως το 2014.

Πρόεδρος

Οι προεδρικές εκλογές διεξήχθησαν στις 26-28 Μαΐου 2014 και είχαν ως αποτέλεσμα τη μεγάλη νίκη του Ελ Σίσι, με ποσοστό κοντά στο 97%.
Ο Σίσι ορκίστηκε επίσημα ως πρόεδρος της Αιγύπτου στις 8 Ιουνίου 2014. Στις προεδρικές εκλογές που διεξήχθησαν στις 26-28 Μαρτίου 2018, ο Ελ Σίσι επανεξελέγη άνετα με ποσοστό 97%.
Τριοξείδιο του αντιμονίου

Παραγωγή και ιδιότητες

Η παγκόσμια παραγωγή του τριοξειδίου του αντιμονίου το 2012 ήταν 130 χιλιάδες τόνοι, αυξημένη σε σχέση με τις 112,6 χιλιάδες τόνους του 2002. Η Κίνα παράγει τη μεγαλύτερη ποσότητα, ακολουθούμενη από τη Βόρειο Αμερική, την Ευρώπη, την Ιαπωνία και τη Ν. Αφρική. Όλες οι υπόλοιπες χώρες μαζί παράγουν μόλις το 2% της παγκόσμιας παραγωγής.
Το τριοξείδιο του αντιμονίου παράγεται από δύο διαφορετικές οδούς: την επεξεργασία των ορυκτών του και την οξείδωση του μεταλλικού αντιμονίου. Η δεύτερη μέθοδος κυριαρχεί στην Ευρώπη. Συνηθισμένα στάδια στην πρώτη διαδικασία είναι η εξόρυξη, η λειοτρίβηση, η επίπλευση και ο διαχωρισμός. Στη δεύτερη μέθοδο, το αντιμόνιο οξειδώνεται σε κλιβάνους. Η αντίδραση είναι εξώθερμη και το οξείδιο εξαχνωνόμενο ανακτάται σε φίλτρα. Το μέγεθος των σωματιδίων που σχηματίζονται μπορεί να ρυθμιστεί από τις συνθήκες στον κλίβανο και από τη ροή του αερίου. Η αντίδραση μπορεί να γραφεί ως:

Ιδιότητες

Το τριοξείδιο του αντιμονίου είναι επαμφοτερίζον οξείδιο: διαλύεται σε υδατικό διάλυμα καυστικού νατρίου για να δώσει τον μετα-αντιμονίτη NaSbO₂, που μπορεί να απομονωθεί στην ένυδρη μορφή του, αλλά διαλύεται και σε πυκνά διαλύματα ανόργανων οξέων δίνοντας τα αντίστοιχα άλατα. Με επίδραση νιτρικού οξέος οξειδώνεται παραπέρα σε πεντοξείδιο του αντιμονίου.
Θερμαινόμενο με άνθρακα, το οξείδιο ανάγεται σε μεταλλικό αντιμόνιο. Με την επίδραση άλλων αναγωγικών παραγόντων, όπως το βοροϋδρίδιο του νατρίου ή το υδρίδιο λιθίου-αργιλίου, παράγεται το ασταθές και πολύ τοξικό αέριο αντιμονίνη. Θερμαινόμενο με όξινο τρυγικό κάλιο, το τριοξείδιο του αντιμονίου σχηματίζει ένα σύνθετο άλας, το τρυγικό καλιοαντιμόνιο, KSb(OH)₂•C₄H₂O₆.

Ασφάλεια

Το τριοξείδιο του αντιμονίου έχει γίνει αντικείμενο ερευνών για καρκινογόνο επίδραση στον άνθρωπο. Η Τιμή ορίου κατωφλίου του για εισπνοή είναι 0,5 μιλιγκράμ ανά m³ αέρα, όπως και για τις περισσότερες ενώσεις του αντιμονίου.
 Δεν αναφέρονται άλλοι κίνδυνοι για την ανθρώπινη υγεία ή για το περιβάλλον από το οξείδιο αυτό, από την παραγωγή του ή τη χρήση του στην καθημερινή ζωή.
Ντεμιρτάς Προύσας

Το Ντεμιρτάς (τουρκ: Demirtaş, γνωστό στην ελληνική βιβλιογραφία ως Δεμιρδέσι ή Δεμήρδεσι ή Δεμιρδέσιο) είναι χωριό της Τουρκίας που υπάγεται στην περιφέρεια Οσμανγαζί της επαρχίας Προύσας, κτισμένο 10 χιλιόμετρα βορειοανατολικά της πόλης της Προύσας. Ο πληθυσμός του ανέρχεται στους 1093 κατοίκους.

Ιστορικά στοιχεία

Το Ντεμιρτάς οφείλει την ονομασία του στον στρατηγό του Μωάμεθ Β΄ του Πορθητή, Ντεμιρντάς πασά, ο οποίος είχε την ευρύτερη περιοχή υπό την κυριότητά του. Ο οικισμός φέρεται να δημιουργήθηκε κατά τα μέσα του 17ου αιώνα από 32 ελληνικές οικογένειες που μεταφέρθηκαν από την περιοχή των Αγράφων. Οι κάτοικοί του διακρίνονταν για τον σκληρό και μαχητικό και γενναίο χαρακτήρα τους και για αυτό το λόγο χρησιμοποιήθηκαν από το οθωμανικό κράτος για την καταστολή των εξεγέρσεων διάφορων τοπικών μουσουλμάνων δερβεναγάδων από τα τέλη του 17ου ως τις αρχές του 19ου αιώνα. Αυτή η δραστηριότητα είχε ως αποτέλεσμα την εξασφάλιση προνομίων όπως η προστασία του Ντεμιρτάς και των γειτονικών ελληνικών χωριών από τις αυθαιρεσίες των κρατικών λειτουργών και τις λεηλασίες των ατάκτων στρατευμάτων, η παροχή άδειας οπλοφορίας και οπλοχρησίας και η απονομή μερίδιου από τα λάφυρα που προέκυπταν από τις λεηλασίες κατά τη διάρκεια καταστολής εξεγέρσεων.
Το χωριό ήταν μεγάλο και πλούσιο, χωριζόταν σε 11 μαχαλάδες και δύο πλατείες (Αλάν,Μισοχώρ). Υπαγόταν στην Μητρόπολη Προύσης και διέθετε ναό αφιερωμένο στην Παναγία (Κοίμηση της Θεοτόκου) καθώς και πέντε αγιάσματα (Αγίου Βασιλείου, Αγίας Κυριακής, Αγίου Θεόδωρου, Παναγίας, Αγιασματούδι).
Στο Ντεμιρτάς ήταν συχνό το φαινόμενο της βεντέτας, ενώ κατά τη διάρκεια της θητείας του μητροπολίτη Προύσας Κωνστάντιου, οι κάτοικοι, λόγω διαφωνιών με τον μητροπολίτη προσήλθαν προσωρινά στον προτεσταντισμό. Τα τελευταία χρόνια πριν τη Μικρασιατική Καταστροφή και την ανταλλαγή πληθυσμών, το Ντερμιτάς είχε 1300 κατοίκους (όλοι Έλληνες) οι οποίοι ασχολούνταν κατά κύριο λόγο με την εκτροφή μεταξοσκώληκων και με την καλλιέργεια αμπελιών και ελαιόδεντρων. Ο οικισμός διέθετε δύο εκπαιδευτικά ιδρύματα, τη δημοτική σχολή (η Αστική Σχολή Δεμιρδεσίου Προύσης) και το Παρθεναγωγείο, στα οποία φοιτούσαν συνολικά 300 μαθητές και μαθήτριες. Κατά την αποχώρησή τους από το Ντεμιρτάς, τον Αύγουστο του 1922, οι κάτοικοι πυρπόλησαν τα σπίτια τους.
Στον οικισμό γεννήθηκαν ο συγγραφέας και λαογράφος Σάββας Ιωαννίδης (1829-1910), ο εκπαιδευτικός Κλεάνθης Χουρμούζης και ο δημοδιδάσκαλος και αντιστασιακός Κωνσταντίνος Καζάνας. Μετά τη Μικρασιατική Καταστροφή οι κάτοικοι του χωριού εγκαταστάθηκαν ως πρόσφυγες στη Μακεδονία και συγκεκριμένα στην Προσοτσάνη Δράμας, στο Μακρυχώρι, στην Ελευθερούπολη Καβάλας, στην Αριδαία Πέλλας, στην Αλιστράτη Σερρών κ.α.
773 Ίρμιντράουντ

Φυσικά χαρακτηριστικά

Η μέση διάμετρος της Ίρμιντράουντ εκτιμάται σε 95,88 χιλιόμετρα. O φασματικός τύπος της είναι T ή D, ενώ το άλβεδό της είναι 0,0440. Η Ίρμιντράουντ περιστρέφεται γύρω από τον εαυτό της μία φορά κάθε 6 ώρες και 45 λεπτά.
Το 1992, αναλύοντας το φάσμα της Ίρμιντράουντ, ο Λάρρυ Λεμπόφσκυ και συνεργάτες του την προσδιόρισαν ως τον πρώτο αστεροειδή τύπου D που έχει τη φασματική «υπογραφή» του νερού των ενυδατωμένων πυριτικών πετρωμάτων στα 3 μικρόμετρα. Το συμπέρασμά τους ήταν ότι η Ίρμιντράουντ έχει υποστεί μία διαδικασία εξαλλοιώσεως που συνήθως παρουσιάζεται στους ανθρακούχους αστεροειδείς (τύπου C). Η ανακάλυψη υπονοεί ότι ίσως υπάρχουν σημαντικές διαφορές στην ορυκτολογική σύσταση μεταξύ αστεροειδών με τον ίδιο φασματικό τύπο και ότι οι αστρονόμοι πρέπει να είναι προσεκτικοί όταν δέχονται ότι οι φασματικοί τύποι C, D κ.ά. συνδέονται απευθείας με την ορυκτολογική σύσταση.
Τον Σεπτέμβριο 2001 διατυπώθηκε η άποψη ότι ο μετεωρίτης της λίμνης Ταγκίς που έπεσε στον δυτικό Καναδά στις 18 Ιανουαρίου 2000 προήλθε από αστεροειδή τύπου D. Τα άλβεδα των 368 Χαϊντέα και 773 Ίρμιντράουντ (από τον IRAS) συμφωνούν καλύτερα με αυτό του συγκεκριμένου μετεωρίτη. Επιπλέον, παρότι το φάσμα του μετεωρίτη συμφωνεί καλύτερα με αυτό του πρώτου αστεροειδή, η Ίρμιντράουντ έχει τροχιά πολύ κοντά (0,034 AU) σε μία χαοτική ζώνη που συνδέεται με τα κενά Κέρκγουντ, πράγμα που την καθιστά τον πιθανότερο υποψήφιο για την προέλευση του μετεωρίτη της λίμνης Ταγκίς.
Λάμπρος Καταφυγιώτης

Βιογραφικά στοιχεία

Γεννήθηκε στο Καταφύγιο Καρδίτσας και σπούδασε νομικά. Εξελέγη πρώτη φορά βουλευτής Καρδίτσας στις εκλογές του 1905 και επανεξελέγη σε αυτές του 1926.
Χάρτφορντ

Ιστορία

To 1623 ιδρύθηκε στη συμβολή των ποταμών Κονέκτικατ και Παρκς ένα ολλανδικό οχυρό, το οποίο όμως εγκαταλείφθηκε το 1655. Οι πρώτοι Άγγλοι άποικοι έφτασαν στην περιοχή το 1635 και το 1637 ονόμασαν την πόλη Χάρτφορντ. Με περισσότερα από 400 χρόνια ιστορίας, είναι από τις παλαιότερες πόλεις των Ηνωμένων Πολιτειών. Μετά τον Αμερικανικό Εμφύλιο Πόλεμο και για πολλές δεκαετίες, το Χάρτφορντ ήταν η πλουσιότερη πόλη των Ηνωμένων Πολιτειών. Ο Μαρκ Τουέιν έγραψε πριν πεθάνει το 1868, "Of all the beautiful towns it has been my fortune to see this is the chief." («Από όλες τις όμορφες πόλεις που είχαν την τύχη να δω, αυτή είναι η αρχηγός.») Σήμερα είναι μία από τις φτωχότερες, με τρεις στις δέκα οικογένειες να ζουν κάτω από το όριο της φτώχειας.

Οικονομία

Το 2004 η μητροπολιτική περιοχή του Χάρτφορτ κατετάχθη δεύτερη ανάμεσα στις αμερικανικές πόλεις όσον αφορά την κατά κεφαλή οικονομική δραστηριότητα, μετά το Σαν Φρανσίσκο, και 32η δεύτερη ανάμεσα σε 318 μητροπολιτικές περιοχές, όσόν αφορά την οικονομική παραγωγή. Στο Χάρτφορντ βρίσκεται το παλαιότερο Μουσείο τέχνης των ΗΠΑ, το Γουάντγορθ Αθήνιουμ, το παλαιότερο δημόσιο πάρκο, το πάρκο Μπάσνελ, η παλαιότερη συνεχώς εκδιδόμενη εφημερίδα, η Hartford Courant, και το δεύτερο παλαιότερο ίδρυμα δευτεροβάθμιας εκπαίδευσης, το Δημόσιο Λύκειο του Χάρτφορντ, που ιδρύθηκε το 1638. Η πόλη είναι γνωστή για τις πολλές ασφαλιστικές εταιρίες που εδρεύουν σε αυτή.
Στρατηγίς Αετού

Η Στρατηγίς Αετού (Στρατηγίς τοῦ Ἀετοῦ), ήταν διοικητική και κυρίως στρατιωτική διαίρεση της Βυζαντινής Αυτοκρατορίας, ήταν ένα από τα μικρά σε έκταση αλλά και συνοριακά Θέματα που αποκαλούνταν στρατηγίδες.
Βρισκόταν στην Μεσοποταμία και αποτελούσε τμήμα του Δουκάτου της Έδεσσας, βρισκόταν μαζί με την Στρατηγίδα των Λιμνίων κοντά στην Έδεσσα. Ήταν αρχικά Θέμα, με έδρα ένα φρούριο ή κάστρο άγνωστο σήμερα, ταυτίζεται με κάποια χωρίς νάναι σίγουρο ποιο ήταν, που με την δημιουργία του Δουκάτου της Εδέσσης παρέμεινε έδρα στρατηγού αλλά ενσωματώθηκε σε αυτό.
Η Άννα Κομνηνή την αναφέρει στην Αλεξιάδα σαν Θέμα και μία από τις περιοχές που αναγνώρισε ο βυζαντινός αυτοκράτορας υπό την εξουσία του Βαλδουίνου της Βουλώνης ως πρώην βυζαντινά εδάφη με την Συνθήκη της Δεαβόλεως το 1108.
364 Ισάρα

Φυσικά χαρακτηριστικά

Η διάμετρος της Ισάρας υπολογίσθηκε σε 28 χιλιόμετρα (από δεδομένα του IRAS), ενώ η μάζα της εκτιμάται σε 23 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι S (λιθώδης), ενώ το άλβεδό της είναι 0,257 (από δεδομένα του IRAS). Η Ισάρα περιστρέφεται γύρω από τον εαυτό της μία φορά κάθε 9 ώρες και 9 λεπτά. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.